**EGYÜTTMŰKÖDÉSI MEGÁLLAPODÁS**

amely létrejött egyrészről:

**Szombathely Megyei Jogú Város Közgyűlésének Oktatási és Szociális Bizottsága** (9700 Szombathely, Kossuth Lajos u. 1-3) képviseletében eljár: Rettegi Attila, a Bizottság elnöke (a továbbiakban: Bizottság),

másrészről:

**Közoktatási Szakértők Országos Egyesülete Szombathelyi Csoportja** (9700 Szombathely, Váci Mihály u. 11.) képviseletében eljár: Mesterházyné Gyimesi Ilona a szombathelyi Csoport Vezetője (a továbbiakban: KÖSZOE),

együttesen: Szerződő felek között, az alulírott helyen és napon az alábbi feltételekkel.

**I.**

**Előzmények**

A Közoktatási Szakértők Országos Egyesülete 1995-ben alakult, jelentős szakmai múlttal rendelkező, a közoktatási szakértői szakterületek, szakirányok teljes körét lefedő tagsággal rendelkező szervezet. Fő célkitűzése „háttérintézményként” segítséget nyújtani a közoktatás területén működő szakértőknek, koordinálni, menedzselni tevékenységüket, képzések szervezésével elősegíteni ismereteik naprakészen tartását. Célja továbbá elősegíteni, **koordinálni a fenntartók, intézményvezetők és a szakértők közötti együttműködést, kapcsolattartást.**

**Előzőek érdekében a** Közoktatási Szakértők Országos Egyesületének Szombathelyi Csoportja szakmai együttműködést kezdeményezett Szombathely Megyei Jogú Város Közgyűlésének Oktatási és Szociális Bizottságával, felajánlva a városban működő óvodai, általános és középiskolai, valamint kollégiumi szakértők szakmai tapasztalatát a közneveléssel kapcsolatos önkormányzati, Bizottság tevékenységi körébe tartozó feladatok szervezése, megvalósítása területén.

Szerződő felek a célok megvalósítása szolgálatában, a kölcsönös érdekeken alapuló partnerség elvei mentén, az alábbi területeken működnek együtt.

**II.**

**A KÖSZOE az együttműködés keretében az alábbiakat vállalja:**

1. A Bizottság részére szakmai véleményt fogalmaz meg az óvodai intézményvezetői pályázatok szakmai programjával kapcsolatosan.
2. Szakmai segítséget nyújt a Köznevelési, Sport és Ifjúsági Iroda nevelési, oktatási tárgyú előterjesztéseinek elkészítésében.
3. A Köznevelési, Sport és Ifjúsági Irodával együttműködve szakmai segítséget nyújt az óvodák pedagógiai, szakmai munkája eredményességének értékelésében.
4. A Köznevelési, Sport és Ifjúsági Irodával együttműködve szakmai véleményt fogalmaz meg az intézmények által benyújtott rendezvény támogatási, és tanulmányi verseny támogatási kérelmekkel kapcsolatosan.
5. Segítséget nyújt az Önkormányzat, a Bizottság által támogatott, a Köznevelési Sport és Ifjúsági Iroda által szervezett programok, rendezvények előkészítésében, lebonyolításában (Városi Pedagógusnap, Városi Tanévnyitó, Petz Ösztöndíj átadó ünnepség, Országos tanulmányi verseny díjátadó rendezvénye, Nyugdíjas vezetők találkozója).
6. Segítséget nyújt az önkormányzati napközis tábor megrendezéséhez.
7. Segítséget nyújt az Önkormányzat által fenntartott óvodák részére a szakmai dokumentumok elkészítésében, felülvizsgálatában, módosításában, segítséget nyújt a jogszabályok értelmezésében.
8. Szakmai segítséget nyújt az intézményközi városi munkaközösségek tevékenységéhez.
9. Szakmai tevékenységének ellátása során kapcsolatot tart a Köznevelési, Sport és Ifjúsági Iroda közneveléssel foglalkozó munkatársaival, a Klebelsberg Intézményfenntartó Központ munkatársaival, az óvodavezetők munkaközösségével, a Szombathely Városa által működtetett intézmények vezetőivel, a Szombathelyi Köznevelési GAMESZ vezetőjével.

**III.**

**A Bizottság az együttműködés keretében az alábbiakat vállalja:**

1. A Bizottság aktuális ülésének napirendjeiről a KÖSZOE Szombathelyi Csoportjának vezetőjét tájékoztatja.
2. A KÖSZOE Szombathelyi Csoportjának vezetője a Bizottság ülésein a közneveléssel kapcsolatos napirendek vonatkozásában tanácskozási joggal részt vesz, részvételi szándékát a KÖSZOE Szombathelyi Csoportjának vezetője a Bizottság ülését megelőzően jelzi.
3. Az önkormányzat által fenntartott óvodák szakmai programjának módosításával kapcsolatosan kikéri KÖSZOE szakértőinek véleményét.
4. Kezdeményezi, hogy az Önkormányzat dokumentumaiban, a véleményezésre jogosultak körében a KÖSZOE Szombathelyi Csoportjának megjelenítését.

**IV. Egyéb rendelkezések**

1. Felek megállapodnak arról, hogy kapcsolattartóként az alábbi személyeket jelölik meg:

a Bizottság részéről: Rettegi Attila a Bizottság elnöke, tel.: 30/ 9011-514

a KÖSZOE Szombathelyi Csoportja részéről Mesterházyné Gyimesi Ilona a szombathelyi csoport vezetője, tel.: 30/ 5090- 4520

2. Jelen megállapodást a szerződő felek a jelen megállapodás aláírása napjától 2019. szeptember 30. napjáig terjedő határozott időtartamra kötik azzal, hogy a megállapodás módosítását bármelyik fél kezdeményezheti. A megállapodás módosítására előzetes egyeztetést követően, mindkét fél egyetértése esetén kerül sor.

3. Szerződő felek megállapodnak abban, hogy az együttműködési megállapodásban foglaltakat szükség esetén felülvizsgálják és, egyeztetnek az együttműködés kiterjesztésének lehetőségéről.

4. Szerződő felek jelen megállapodás teljesítése során egymással együttműködnek.

5. Szerződő felek megállapodnak abban, hogy jelen megállapodást bármelyik fél, indokolás nélkül, 3 hónapos felmondási idővel, év végével írásban mondhatja fel.

6. Jelen megállapodásban nem szabályozott kérdésekben a Ptk. és az egyéb hatályos jogszabályok rendelkezései az irányadók.

7. Szerződő felek a megállapodást egybehangzóan értelmezték, és mint akaratukkal mindenben egyezőt, jóváhagyólag írták alá.

8. Jelen megállapodás 4 példányban készült és 3 számozott oldalt tartalmaz.

**Szombathely, 2015.**

|  |  |
| --- | --- |
| ………………………………….  **Rettegi Attila** | ………………………………….  **Mesterházyné Gyimesi Ilona** |
| az Oktatási és Szociális Bizottság elnöke | KÖSZOE Szombathelyi csoportjának vezetője |

Záradék:

Jelen együttműködési megállapodást Szombathely Megyei Jogú Város Közgyűlésének Oktatási és Szociális Bizottsága a ……/2015. (VI.17.) OSZB. számú határozatával hagyta jóvá.